ผุดแผนที่ราชฯดูดรายได้2หมื่นล.
ธนารักษ์ทำแผนแม่บทพัฒนาที่ราชพัสดุทั้งประเทศ ตั้งเป้าเพิ่มรายได้ 2 หมื่นล้าน
9 ต.ค. 2558

ธนารักษ์ทำแผนแม่บทพัฒนาที่ราชพัสดุทั้งประเทศ ตั้งเป้าเพิ่มรายได้ 2 หมื่นล้าน
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์เตรียมเสนอแผนบริหารจัดการที่ราชพัสดุทั่วประเทศ ในปี 2559 ให้เกิดประสิทธิภาพสูงสุด รวมถึงการใช้ประโยชน์ในส่วนราชการให้คณะรัฐมนตรี ( ครม.) พิจารณา โดยขณะนี้อยู่ระหว่างการระดมความเห็นจากหน่วยงานที่เกี่ยวข้อง
สำหรับโครงการพัฒนาที่ในเชิงพาณิชย์ที่สำคัญที่ต้องเร่งหาข้อมูล เช่น การเร่งพัฒนาที่ราชพัสดุบริเวณสถานีขนส่งหมอชิต บริเวณสถาบันการบินพลเรือน บริเวณตรอกโรงภาษีร้อยชักสาม การให้เอกชนเข้าบริหารอาคารศูนย์การประชุมแห่งชาติสิริกิติ์ โครงการใช้ประโยชน์ที่ราชพัสดุบริเวณโรงกษาปณ์ ถนนประดิพัทธ์ และการพัฒนาที่ดินย่านมักกะสันของการรถไฟแห่งประเทศไทย ขณะที่การพัฒนาที่ดินในเชิงสังคมและสิ่งแวดล้อม เช่น การสร้างอาคารเช่าสำหรับผู้มีรายได้น้อย โครงการสร้างสวนสาธารณะ
นอกจากนี้ จะมีแผนการจัดระเบียบที่ราชพัสดุ ทั้งการเจรจาขอพื้นที่ที่ผู้ค้าและประชาชนบุกรุกกว่า 1 แสนไร่ และการทำหนังสือให้ส่วนราชการตรวจสอบว่ามีที่ราชพัสดุพื้นที่ใดไม่ได้ใช้ประโยชน์ ที่ผ่านมามีหน่วยงานราชการคืนพื้นที่มา 50 แห่ง จำนวน 1,000 ไร่ เท่านั้น จากการขอคืนพื้นที่ 500 แห่ง 
ทั้งนี้ ในปีงบประมาณ 2558 กรมธนารักษ์จัดเก็บรายได้นำส่งคลัง 5,594 ล้านบาท เพิ่มขึ้นจากปีก่อนหน้า 164 ล้านบาท แยกเป็นรายได้จากที่ราชพัสดุ 4,581 ล้านบาท และเหรียญกษาปณ์ 974 ล้านบาท 
รายงานข่าวจากกรมธนารักษ์ ระบุว่า ที่ราชพัสดุทั้งประเทศมี 12.5 ล้านไร่ ส่วนใหญ่ส่วนราชการครอบครองเพื่อใช้ประโยชน์กว่า 9.6 ล้านไร่ แยกเป็นที่ดินใช้ในราชการ 7.82 ล้านไร่ ที่ดินสงวนไว้ใช้ในราชการ 1.84 ล้านไร่ และที่ดินให้เช่า 1.85 แสนไร่ ที่เหลือเป็นที่รกร้างว่างเปล่า และที่เพื่อความมั่นคงของกระทรวงกลาโหม คิดเป็นราคาประเมินที่ดินรวมกว่า 3.9 ล้านล้านบาท และราคาประเมินของสิ่งปลูกสร้างอาคาร อีกกว่า 1.47 ล้านล้านบาท โดยกำหนดเป้าหมายการจัดประโยชนในที่ราชพัสดุทั่วประเทศให้สร้างรายได้เข้ารัฐ 2 หมื่นล้านบาท